Sagen angår spørgsmål om beskatning af pensionsordning i FN-regi efter pensionsbeskatningslovens § 53 A, stk. 5, og hvorvidt sagen skal henvises til landsretten som 1. instans.
Ret: Østre Landsret (2. instans)
Faggruppe: Civilsag — Almindelig civil sag
Sagsemner: Retspleje og civilproces;
Skat;

ØSTRE LANDSRET
KENDELSE

afsagt den 31. marts 2023

Sag BS-1134/2023-OLR
(14. afdeling)

Skatteministeriet
(advokat Sune Riisgaard)

mod

Sagsøgte
(advokat Jef Nymand Hounsgaard og
advokat Søren Lehmann Nielsen)

Landsdommerne Benedikte Holberg, Michael Kistrup og René Bergfort (kst.) har
deltaget i sagens afgørelse.

Indledning
Denne kendelse vedrører spørgsmålet om, hvorvidt betingelserne i retspleje-lovens
§ 226, stk. 1, for at henvise en sag til behandling ved landsret er opfyldt.

Sagsfremstilling
Sagen angår, om Sagsøgte i medfør af pensionsbeskatnings-lovens § 53 A, stk. 5,
skal beskattes af pensionsudbetalinger fra United Nations Joint Staff Pension
Fund. Pensionsordningen er etableret gennem hendes ansæt-telse ved FN-
organisationen UNICEF.

SKAT ændrede den 10. februar 2016 Sagsøgtes skatteansæt-telse for indkomståret
2012, idet SKAT fandt, at der skulle ske beskatning af pensionsudbetalingerne fra
United Nations Joint Staff Pension Fund. Lands-skatteretten ændrede den 17. juni
2022 SKATs afgørelse. Af begrundelsen frem-går bl.a.:



2

”Udbetalinger fra pensionsordninger m.v. som nævnt i pensionsbeskat-
ningslovens 53 A, stk. 1, til den personkreds, der er nævnt i pensionsbe-
skatningslovens § 55, 1. pkt., og som svarer til indbetalinger på ordningen,
som der ved opgørelsen af ejerens skattepligtige indkomst har været hel eller
delvis fradrags- eller bortseelsesret for her i landet eller i udlandet,
medregnes til den skattepligtige indkomst, jf. pensionsbeskatningslovens §
53 A, stk. 5.

I henhold til lov nr. 1388 af 20. december 2004 kan pensionsordninger op-
rettet forud for den 18. februar 1992 være omfattet af bestemmelserne i
pensionsbeskatningslovens afsnit IIA, såfremt den skattepligtige gav
meddelelse herom inden den 1. januar 2006 eller i forbindelse med ind-
træden af fuld skattepligt her til landet.

Det lægges til grund, at klageren har været fuldt skattepligtig til Danmark
både i og efter ansættelsesperioden, og at klageren rettidigt har valgt be-
skatning efter bestemmelserne i pensionsbeskatningslovens afsnit IIA, idet
forholdene ikke er omtvistet i sagen.

Landsskatteretten finder, at klagerens pensionsordninger ikke omfattes af
pensionsbeskatningslovens kapitel 1, jf. lovens § 3, hvorefter udbetalinger
fra pensionsordningerne skal beskattes efter bestemmelserne i § 53A, hvis
disse finder anvendelse på den konkrete ordning. Det er rettens opfattelse, at
klagerens pensionsordninger er pensionskasseordninger, som omfattes af
pensionsbeskatningslovens § 53A, stk. 1, nr. 3. Idet klageren har været fuldt
skattepligtig til Danmark i hele perioden for indbetaling til pen-
sionsordningerne, skal udbetalingerne fra pensionsordningen beskattes ef-ter
bestemmelserne i pensionsbeskatningslovens § 53A, jf. pensionsbe-
skatningslovens § 53B, stk. 2, jf. stk. 1.

Det fremgår af lovforarbejderne til pensionsbeskatningslovens § 53A, at det
er op til indehaveren af pensionsordningen at dokumentere eller sand-
synliggøre, at der ikke har været fradrags- eller bortseelsesret for indbeta-
lingerne.

Landsskatteretten finder, at det ved UNICEFs erklæringer af henholdsvis 30.
april 2019 og 13. september 2021 er godtgjort, at klageren var fritaget for
beskatning af lønindkomst i FNs medlemsstater, og at der hverken er
beregnet skat eller staff assessment af klagerens vederlag fra UNICEF un-
der klagerens ansættelse i organisationen.

Det forhold, at der i UNICEFs personaleregulativ er fastlagt rammer for
beregning af staff assessment, kan ikke føre til et andet resultat. Det følger



3

af FN´s generalsekretærs rapport af 29. april 1994, at staff assessment-
planen anvendes af organisationer, der er finansieret over FNs almindeli-ge
budget eller over budgetter for kvotefinansierede fredsbevarende ope-
rationer, og at aflønning af ansatte, der beskæftiger sig med aktiviteter og
programmer finansieret af frivillige bidrag, opgøres på nettobasis. Der er
herefter ikke grundlag for at betvivle rigtigheden af UNICEFs erklæring af
13. september 2021 om, at organisationen ikke anvender staff assessment-
mekanismen.

Pensionsudbetalingerne findes herefter ikke at være omfattet af pensions-
beskatningslovens § 53 A, stk. 5, hvorfor der ikke skal ske beskatning af
udbetalingerne fra klagerens FN-pensionsordninger.

SKATs afgørelse ændres i overensstemmelse hermed.”

Sagen er ved kendelse afsagt den 9. januar 2023 af Københavns Byret henvist til
behandling ved Østre Landsret som 1. instans, jf. retsplejelovens § 226, stk. 1. Af
kendelsen fremgår:

”Skatteministeriet har anmodet om, at retten henviser sagen til behandling
ved Østre Landsret, jf. retsplejelovens § 226, stk. 1, som første instans.
Skatteministeriet har til støtte for anmodningen anført, at:

”…
sagen er af principiel karakter og har generel betydning for retsanven-
delsen og retsudviklingen på området for beskatning af pensionsord-
ninger efter pensionsbeskatningslovens § 53 A.

Sagens spørgsmål om beskatning af en FN-pensionsordning efter pen-
sionsbeskatningslovens § 53 A, stk. 5, har ikke tidligere været prøvet af
domstolene.

Sagen vil endvidere kunne få vidererækkende betydning for andre sa-ger
om beskatning af FN-pensions-ordninger efter pensionsbeskat-
ningslovens § 53 A. Der verserer aktuelt ca. 50 verserende sager hos
Skattestyrelsen herom, hvortil kommer omtrent 1.100 sager, hvor sty-
relsen skal undersøge, om der skal ske beskatning af udbetalinger.

Sagen vil herudover få betydning for fastlæggelsen af det dokumenta-
tionskrav, der skal opfyldes af skatteyderen for at godtgøre, at en pen-
sionsudbetaling kan ske skattefrit.

Subsidiært anmoder Skatteministeriet om, at der medvirker tre dom-mere
ved sagens behandling, jf. retsplejelovens § 12, stk. 3.
…”

Sagsøgte har tiltrådt Skatteministeriets anmodning om, at sagen henvises til
Østre Landsret som første instans, jf. retsplejelovens § 226, stk.



4

Skatteministeriet har yderligere anført følgende:
”…
På nuværende tidspunkt verserer en yderligere sag (BS-36324/2022-
HEL), der tilsvarende angår om en tidligere UNICEF-ansat er skat-
tepligtig af udbetalingerne fra sin FN-pensionsordning efter pensions-
beskatningslovens § 53 A, stk. 5. Retten i Helsingør har ved retsbog af
21. november 2022 henvist denne sag til landsretten som første instans, jf.
retsplejelovens § 226, stk. 1.

Faktum i nærværende sag og BS-36324/2022-HEL er i det væsentligste
identisk og sagerne vedrører samme juridiske problemstillinger. Det er
derfor Skatteministeriets opfattelse, at det vil være hensigtsmæssigt, at
nærværende sag henvises til landsretten som første instans med henblik
på at blive sambehandlet med BS-36324/2022-HEL, jf. retsplejelovens §
254, stk. 2.

Subsidiært er det Skatteministeriets opfattelse, at nærværende sag be-
rostilles på afgørelse i den henviste sag.
…”

Retten afsagde

KENDELSE

Som sagen foreligger, finder retten, at sagen rejser et principielt spørgs-mål,
som ikke tidligere har været prøvet ved domstolene, om beskatnin-gen af en
FN-pensionsordning efter pensionsbeskatningslovens § 53 A.

Sagen er derfor af principiel karakter.

Sagens afgørelse må efter det oplyste endvidere antages at kunne have be-
tydning for mange andre sager om beskatning af FN-pensionsordninger efter
pensionsbeskatningslovens § 53 A.

Sagen har derfor også generel betydning for retsanvendelsen og retsud-
viklingen.

Betingelserne for at henvise sagen til behandling ved landsret som første
instans er derfor opfyldt, jf. retsplejelovens § 226, stk. 1.”

Parternes påstande og anbringender i hovedsagen
Skatteministeriet har nedlagt påstand om, at Sagsøgtes skat-tepligtige indkomst i
indkomståret 2012 forhøjes med 74.324 kr.

Til støtte for påstanden har Skatteministeriet overordnet gjort gældende, at
Sagsøgte i medfør af pensionsbeskatningslovens § 53 A, stk. 5, er skattepligtig af
udbetalinger fra FNs Pensionsfond svarende til UNICEFs ar-
bejdsgiverindbetalinger, og at udbetalingerne skal medregnes i Sagsøgtes
skattepligtige indkomst.



5

Det gøres i første række gældende, at Sagsøgtes udbetalte nettoløn fra UNICEF er
opgjort efter fradrag af staff assessment, og at der har været bortseelsesret for
UNICEFs indbetalinger til pensionsordningen som føl-ge af, at
arbejdsgiverindbetalingerne ikke er indgået i beregningsgrundlaget for staff
assessment.

I anden række gøres det gældende, at Sagsøgte har haft en bortseelsesret, hvis hun
ikke har betalt eller fået indeholdt staff assessment af sin løn for UNICEFs
pensionsindbetalinger som følge af, at indbetalingerne er indbetalt skattefrit.

Sagsøgte har nedlagt påstand om frifindelse og har til støtte herfor overordnet
gjort gældende, at hun ikke er skattepligtig af udbetalingerne fra FNs
Pensionsfond, idet UNICEFs løbende indbetalinger til hendes pen-sionsordning
ikke er sket med bortseelsesret, jf. pensionsbeskatningslovens § 53 A, stk. 5.

Parternes bemærkninger til spørgsmålet om henvisning
Skatteministeriet har anmodet om, at sagen henvises til behandling i landsret-ten
i 1. instans, og har til støtte herfor navnlig gjort gældende, at sagens spørgs-mål
om beskatning af en FN-pensionsordning efter pensionsbeskatningslovens § 53 A,
stk. 5, ikke tidligere har været prøvet af domstolene. Sagen vil kunne få
vidererækkende betydning for andre sager om beskatning af FN-pensionsord-
ninger efter pensionsbeskatningslovens § 53 A. Der verserer aktuelt ca. 50 sager
hos Skattestyrelsen herom, hvortil kommer omtrent 1.100 sager, hvor styrelsen
skal undersøge, om der skal ske beskatning af udbetalinger. Sagen vil herud-over
få betydning for fastlæggelsen af det dokumentationskrav, der skal opfyl-des af
skatteyderen for at godtgøre, at en pensionsudbetaling kan ske skattefrit.

Skatteministeriet har endvidere anmodet om, at sagen sættes i bero for at afven-te
udfaldet af de verserende sager ved landsretten om pensionsordninger i FN-regi.

Sagsøgte har tiltrådt anmodningen om henvisning og har i den forbindelse navnlig
anført, at det centrale spørgsmål i sagerne er spørgsmå-let om kvalifikationen af
”staff assessment” under pensionsbeskatningslovens § 53 A, stk. 5. Staff
assessment blev indført som en mekanisme til refusion af be-talt national
indkomstskat for at opretholde det grundlæggende princip om li-gestilling af FN-
ansatte, uanset hvor de er hjemmehørende.

FN-organisationerne, herunder WHO og UNICEF, anvender forskellige meto-der
til refusion af betalt national indkomstskat og finansiering af denne refu-sion. På
grund af forskellene organisationerne imellem vil udfaldet af de andre verserende
sager ikke nødvendigvis være afgørende for nærværende sag. Mini-



6

steriets anmodning om, at nærværende sag sættes i bero for at afvente de verse-
rende sager om pensionsindbetalinger fra WHO, kan derfor ikke tiltrædes.

Landsrettens begrundelse og resultat
Efter retsplejelovens § 226, stk. 5, skal landsretten af egen drift påse, at betingel-
serne for at henvise sagen til behandling ved landsretten i 1. instans, jf. retsplej-
elovens § 226, stk. 1, er opfyldt.

Sagens hovedtema er, hvordan pensionsindbetalinger foretaget til en pensions-
ordning i FN-regi, i denne sag gennem en ansættelse ved UNICEF, skal behand-
les i forhold til pensionsbeskatningslovens § 53 A, stk. 5, herunder den skatte-
mæssige kvalifikation af såkaldt ”staff assessment” .

Østre Landsret har antaget to sager (BS-23047/2022-OLR og BS - 40671/2022-
OLR) til behandling ved landsretten som 1. instans, som ligeledes angår
spørgsmålet om den skattemæssige behandling af pensionsordninger i FN-regi i
forhold til pensionsbeskatningslovens § 53 A, stk. 5. I disse sager er pensions-
ordningerne oparbejdet gennem ansættelser ved FN-organisationen WHO. Det er i
disse sager på samme måde som i den foreliggende sag bestridt, at der er betalt
”staff assessment” ved indbetalingerne til pensionsordningen.

Landsretten har endvidere antaget sagen BS-4682/2023-OLR til behandling ved
landsretten som 1. instans. Sagen angår ligeledes den skattemæssige behandling
efter pensionsbeskatningslovens § 53 A, stk. 5, af en pensionsordning oparbej-det
ved en FN-organisation, i dette tilfælde UNEP og UNON. I denne sag er det ikke
bestridt, at der er betalt ”staff assessment” ved pensionsindbetalingerne.

Det er forudsat i forarbejderne til retsplejelovens § 226, stk. 1, at Højesterets res-
sourcer ikke bør benyttes til at behandle sager, hvis udfald i det væsentlige af-
hænger af bevismæssige vurderinger, eller som angår retsanvendelse på områ-der,
hvor de principielle retsspørgsmål allerede er afklaret. Det er endvidere forudsat,
at der sker en øget koordinering mellem de to landsretter af henvis-ninger,
herunder ved at sagsbehandlingen i landsretterne tilrettelægges sådan, at
landsretterne får et samlet overblik over de sager, hvor Højesteret kan kom-me til
at behandle sagerne som 2. instans.

Efter de nedlagte påstande og fremsatte anbringender i sagen sammenholdt med,
at der ved Østre Landsret verserer tre sager med samme tema, lægger landsretten
til grund, at der med afgørelsen af disse sager vil ske afklaring af de retlige
spørgsmål, som er rejst i den foreliggende sag. Uanset at pensionsord-ningen i
denne sag er oparbejdet gennem en anden FN-organisation, end det er tilfældet i
de verserende sager ved landsretten, findes det på nuværende tids-punkt hverken
påkrævet eller hensigtsmæssigt, at sagen henvises til behandling ved Østre
Landsret som 1. instans, jf. retsplejeloven § 226, stk. 1.



7

Sagen sendes derfor tilbage til byretten til fortsat behandling. Landsretten be-
mærker, at betingelserne efter retsplejelovens § 345 for at udsætte behandlingen af
sagen for at afvente Østre Landsrets afgørelser i de nævnte tre henviste 1.
instanssager må anses for opfyldt.

THI BESTEMMES:

Landsretten afviser at behandle sagen i 1. instans og sender sagen til byretten til
fortsat behandling.